Standerstrygning 2025

Så nærmer tiden sig til standerstrygning, som finder sted den 25. oktober.

Som altid har sommersæsonen budt på mange ture og arrangementer. Blandt andet en dejlig forårstur til Vejle Fjord og Træskohage Fyr samt en luksustur til Sverige i Kristi Himmelfartsferien. I juli deltog en gruppe frivillige fra klubben ved DGIs Landsstævne i Vejle – en oplevelse, som samtidig gav lidt ekstra til klubkassen. Havkajakkernes sommertræf blev også afholdt i juli, med vand både ovenfra og nedefra. Derudover har vi haft tværklubsture med Strib og Esbjerg kajakklubber, sidstnævnte var med tur til Langli, hvilket faldt sammen med Tall ship race, så deltagerne fik set de smukke skibe. En flok har været Venø rundt i dejligt sommervejr og med efterfølgende 5-stjernet overnatning i telt. I august blev Kom og prøv-arrangementet godt besøgt af gæster, der fik en smagsprøve på både tur- og havkajak.

Her skal lige slås et slag for tværklubsturene. Skærbæk kajakklub og Brejning kajakklub inviterer her i oktober på ture i deres nærområde. Det er en god mulighed for at komme ud og ro ved andre kyster. Tilmelding på event, hvor du også kan læse mere om arrangementerne.

På uddannelsesfronten har der også været gang i den. Første IPP2-hold blev færdige i maj under kyndig vejledning af Rikke G., og i juni fulgte endnu et hold med Bent Nissen som instruktør. I september er et tredje hold gået i gang. Tak til instruktørerne for jeres frivillige indsats, og velkommen til alle jer nye roere – flere har været med til onsdagsroning og det kan klart anbefales at tage med der, hvor der er mere erfarne roerer på vandet. Derudover har der været velbesøgte Teknik og leg-aftener, hvor teknikkerne er blevet genopfrisket.

I juni blev der afholdt IPP3-prøve, hvor alle bestod med bravur.

På IPP4-kurserne i Esbjerg, Klitmøller og Assens var klubben flot repræsenteret af Anne Marie, Thomas, Ejnar og Anni - første officielle ipp4 kursus i klubregi. Sejt!! Pøj pøj til jer, når turen går til Wales.

Instruktør 2-kursus blev afholdt i august med deltagere både fra Kolding og andre klubber. Prøven finder sted i oktober.

Kolding kajakklubs dygtige ungdomsroere har været rundt i landet og gøre klubben stolt! Klubben var flot repræsenteret ved Silkeborg langsø sprint. Karen Højdam og Asger S. Kærhuus leverede flotte placeringer. Senere på sæsonen deltog de unge roere i Danmarksmesterskaberne, hvor Karen hjembragte to medaljer. Tillykke til jer med de stærke resultater.

Der har også været plads til spontane ture – hold øje med Facebook for både hav- og turkajak. Onsdagsroningen har fået følgeskab af turroere, der tager en tur på åen, når vejret er for blæsende og bølgerne driller ved åmundingen.

Wave Hunters har både trænet og fejret en pris fra Kolding Kommune, og klubben har haft glæde af, at klubber hjælper hinanden, blandt andet kajak til låns.

Festudvalget havde planlagt et brag af en 80’er-sommerfest, men da tilmeldingerne var få, blev den i stedet til en hyggelig grillaften. Udvalget oplever en smule metaltræthed og efterlyser idéer til fremtidens fester.

Det har i en periode været muligt at leje klubbens lokaler til private mærkedage. Retningslinjer findes på hjemmesiden under *Om os → Leje af klublokaler*. Vi søger en person, der vil være kontaktperson ved henvendelser, informere om regler og tjekke lokalerne ved aflevering. Har du lyst til opgaven, kan du kontakte Jytte på **jytte08@gmail.com**.

Klubbens handymen har også været i gang: Opvaskemaskinen er repareret, lyset i saunaen er fikset, motionsrummet har fået solafskærmning, flydebroen er repareret, nyt gasfyr er installeret, og kommunen er kontaktet vedrørende væltede træer.

Sluseportene er nu åbne, og hele byggeriet forventes færdigt i november – til glæde og gavn for Koldings borgere.

Vi har fået en løftet pegefinger fra City-container, som tømmer container ved klubben. Der skal bruges gennemsigtige sække til affald, for at sikre, at de ikke indeholder farligt affald. Hvis vi smider sorte sække i containeren, koster det klubben en plovmand i bøde.

Nogle af klubbens medlemmer har i år roet i fjernere egne – blandt andet Kroatien og Lofoten i Norge – mens de “vandtro” har holdt skansen herhjemme. Come rain, hail or shine – de trofaste “vandtro” fortsætter deres ture tirsdag formiddag i vintersæsonen, mens onsdagsroerne tager over onsdag aften. Husk lys på kajakken i vintermørket – et lille lys er fint, blinkende projektører er ikke nødvendige. Vintersæsonen byder også på svømmetræning i Brændkærskolens svømmehal torsdage kl. 20.30–22.30 fra uge 42 og så er der jo stadig yoga og hyggeligt samvær med fællesspisning om tirsdagen.

God vintersæson til alle.

Vi ses på vandet.

Øverst på formularen

Nederst på formularen